দেশের শীর্ষ আদালতের এই রায় শুনে বিরোধীরা অবশ্য নানা প্রতিক্রিয়া দিয়েছেন। বিজেপি-র জেলা সভাপতি লক্ষ্মণ ঘোড়ুইয়ের কথায়, ‘‘শীর্ষ আদালতের রায় শিরোধার্য। কিন্তু তার পরেও বলছি আমরা খুশি নয়। মানুষের গণতন্ত্র রক্ষিত হল না।’’ প্রায় একই কথা বলেছেন সিপিএমের প্রাক্তন সাংসদ বংশগোপাল চৌধুরীও। তাঁর কথায়, ‘‘আদালতের রায় স্বাগত। কিন্তু আমার মতে, এই রায়ে অনেকেই আশাহত হবেন।’’ একই কথা বলেছেন কংগ্রেসের জেলা সভাপতি দেবেশ চক্রবর্তীও। এ দিনও বিজেপি, সিপিএম বা কংগ্রেসের অভিযোগ, জোর করে তাঁদের ভোটে লড়তে দেয়নি তৃণমূল। আরও অভিযোগ, হুমকি, মারধর করে অনেক জায়গায় বিরোধী প্রার্থীদের মনোনয়ন প্রত্যাহারে বাধ্য করা হয়েছে। তাঁদের আরও অভিযোগ, তাঁদের জেতা প্রার্থীরা এখনও সন্ত্রাসের কারণে ঘরছাড়া। সন্ত্রাসের অভিযোগ করে সিপিএমের জেলা কমিটির সদস্য পঙ্কজ রায় সরকারের বক্তব্য, ‘‘যদি ফের ওই আসনগুলোতে নির্বাচন হত, তা হলেও কি মানুষকে ভোট দিতে দেওয়া হত?’’